google/wiki40b huggingface dataset:
Stockholmskonvensjonen

Stockholmskonvensjonen ble undertegnet i Stockholm 4. januar 1960, og etablerte fra og med 3. mai 1960 Den europeiske frihandelsorganisasjonen (EFTA) mellom Østerrike, Danmark, Norge, Portugal, Sverige, Sveits og Storbritannia. Handelsorganisasjonen ble etablert som et alternativ for stater som ikke kunne eller ønsket å bli med i De europeiske fellesskap (i dag Den europeiske union (EU)). I dag er det kun Sveits, Island, Norge og Liechtenstein som fortsatt er medlem av EFTA. Med unntak av Sveits er alle disse landene i tillegg knyttet til EU gjennom EØS-avtalen.
Anton Rosen

Dekorasjoner og priser

Han vant Akademiets stipendium 1896, mottok Theophilus Hansens legat i 1898 og Eckersbergmedaljen i 1909. Han ble ridder av Dannebrog i 1923 og æresmedlem av Akademisk Arkitektforening i 1927. Dessuten fikk han offiserskorset av den svenske Nordstjerneordenen i 1923, offiserskorset av Polonia Restituta i 1924 og Æreslegionens ridderkors i 1925.
Widows Creek kullkraftverk

Widows Creek kullkraftverk er et kullkraftverk i Jackson County i delstaten Alabama i USA. Det har en installert produksjonskapasitet på 1.600–1.969 MW, fordelt på åtte turbiner. Dette er et delstatens tredje største kraftverk målt etter effekt. Anlegget ble påbegynt omkring 1950 og stod ferdig i 1965. Brenselkilden er høyverdig kull.
Operatør er Tennessee Valley Authority. De totale CO₂-utslippene i 2007 var på 9,9760 millioner tonn.
Ploion

Ploion er et gresk ord fra antikken. Ordet er en generell betegnelse på fartøy til sjøs, fra en mindre båt til et større skip. Ordet ploion kan også mente ploia eller ploiarion.
Ploion Hellenikon er en betegnelse benyttet i Egypt på fartøyer bygd av greske båtbyggerne i Egypt eller Hellas. Ploia Hellénika er en betegnelse på greskbygde båter eller skip.
Sydde båter, det vil si båter som har blitt sydd sammen eller sammensnurret, ble betegnet som ploiarion rhapton. Grekerne var kjent med teknikken i den arkaiske tiden (800-500 f.Kr), men selve ordet «rhapton» er hentet fra markedet Rhapta på kysten av Øst-Afrika. I den lokale båtbyggingskunsten langs Det indiske hav har det helt frem til nyere tid blitt produsert sydde båter og skip, deriblant mtepen.
Grekerne benyttet også betegnelsene ploion diftherion på en skinnbåt og ploion zeugmatikon, som kan bety «koble sammen», «feste sammen» eller «spenne for», var en mulig betegnelse på en katamaran.
Ledetone

En ledetone er i musikkteorien det syvende trinnet i en Dur-skala, eller det hevede syvende trinnet i en moll-skala. Ledetonen ligger en halvtone under grunntonen av skalaen.
Ledetonen i C-Dur er h. Ledetonen i a-moll er g#.

Subtonika

Ledetonen sidestilles gjerne med subtonika. Dette går tilbake på det engelske begrepet subtonic. I engelskspråklig musikkteori er det imidlertid ikke et høyt, men et lavt syvende trinn i en diatonisk skala som er subtonika.
En del forfattere av musikkhistoriske lærebøker ser høyt og lavt syvende trinn under ett, idet de snakker om lavt og høyt ledetone. Derimot bruker de fleste lærebøker i satslære og harmonilære begrepet ledetone bare for høyt syvende trinn.
Bruk av uttrykket subtonika på norsk kan også skape en viss konfusjon i forhold til tonikabegrepet innom funksjonsteorien. En funksjon er imidlertid alltid knyttet til en akkord, ikke til en tone.

Akkord og funksjon

Ledetonen i en skala ligger som ters i dominantakkorden. I streng koralsats må ledetonen med ganske få unntak oppløses mot grunntonen. Dette innebærer at en dominant – igjen med ganske få unntak – må oppløses mot en akkord som inneholder denne tonen, det vil si mot tonika eller én av tonikaens medianter.
En meget markant følelse for ledetonens sterke drag mot grunntonen får man når man lytter til slutten av Johann Sebastian Bachs Matteuspasjon (korsats nr. 68: Wir setzen uns mit Tränen nieder). Her spiller fløyten ledetonen h mot hele orkestrets c-moll-akkord.

Et annet eksempel finner man i begynnelsen av første sats til Gustav Mahlers tredje symfoni. Trompetene spiller her fire ganger en frase som over halvannen takter holder ledetonen c# mot grunntonen d.

Annen litteratur

Tveit, Sigvald (2008): Harmonilære fra en ny innfallsvinkel. Oslo: Universitetsforlaget. ISBN 978-82-15-01211-7
John Sparkman

Familiebakgrunn og yrkeskarrière

John Sparkman var sønn av husmann Whitten Joseph Sparkman og Julia Mitchell Kent. Han vokste opp i en fireroms hytte sammen med elleve søsken på en gård i Morgan County i det nordlige Alabama. Som barn deltok han i gårdsdrift og plukket bomull. Etter grunnskolen lå Morgan County High School 6,4 kilometers gange unna hjemmet. Sparkman hadde bachelorgrad i rettsvitenskap fra University of Alabama i Tuscaloosa fra 1923 og mastergrad i historie fra samme universitet fra 1924. I studietiden arbeidet han som redaktør i studentavisen og fyrbøter i universitets kjeller.
Sparkman arbeidet som lærer før han ble advokat, senere også ved Huntsville College 1925–1928. Etter at han fikk advokatbevilling i 1925, begynte han å praktisere som advokat i Huntsville. Han var oppnevnt som magistratdommer i appelldomstolen i Alabamas nordlige rettskrets 1930–1931. Han giftet seg med lærerinne Ivo Hall fra Huntsville.
Han var tillitsvalgt i mange organisasjoner, blant annet som distriktsguvernør i Kiwanis i Huntsville i 1930 og president i handelskammeret i byen. Som frimurer var han tilsluttet den gamle og anerkjente skotske ritus.

Politisk arbeid

Han ble i 1936 valgt til Representantenes hus fra Alabamas 8. distrikt, som omfattet Huntsville og omland. Den sittende representanten Archibald Hill Carmichael søkte ikke gjenvalg i demokratenes primærvalg, der Sparkman vant et knapt flertall etter en valgkamp med utgangspunkt i søndagsskolekretser. Han vant alle de kommende valgene uten seriøse motkandidater. I 1946 var han det demokratiske flertallets innpisker i Representantenes hus. Samme år ble han gjenvalgt, men vant samtidig et suppleringsvalg i Senatet.
Sparkman var formann i Senatets komité for småbedrifter 1950–1953 og 1955–1967, formann i Senatets komité for bankvesen, boliger og byutvikling 1967–1975 og formann i Senatets utenrikskomité 1975–1979. Han bidro til å overbevise Forsvarsdepartementet om å flytte rakettprosjektene sine fra Texas til Huntsville, noe som la grunnlaget for NASA Marshall Space Flight Center. Sparkman var motstander av å oppheve raseskillet, og underskrev en kritisk uttalelse om høyesterettsdommen som opphevet raseskillet i offentlige skoler.
Sparkman søkte ikke gjenvalg til Senatet i 1978, og døde av et hjerteinfarkt i 1985.
Blodpølse

Blodpølse er en matrett som på samme måte som blodpudding er laget av blod av storfe og gris, smult, hvetemel, løk og salt. Den er kjent i mange land inkludert Norge, det sørlige Sverige og i Danmark. Blodpølse serveres i Norge etter lokale tradisjoner blant annet med brunost, sukker, tyttebærsyltetøy, sirup, smeltet smør, stekt flesk, spekeskinke, poteter og hvit saus. Den serveres både varm (stekt) og kald.
Westminster-statutten (1931)

Westminster-statutten av 1931 er en lov («Act of Parliament») vedtatt av det britiske parlamentet (22 & 23 Geo. V c. 4, 11. desember 1931). Den innførte en status som gav likhet i lovgivningen mellom de selvstyrte dominionene i det britiske imperiet og Storbritannia, med noen få unntak. Statutten ble nasjonal lov i hver av de andre samveldelandene etter overføringen av de aktuelle rikenes grunnlov, i den grad den ikke ble erklært umoderne i prosessen.
Statutten er av historisk betydning fordi den markerte den gjeldende lovgivende uavhengigheten til disse landene, enten umiddelbart eller ved ratifisering. Den resterende konstitusjonelle makten hos Westminster-parlamentet har nå, i stor grad, blitt erstattet av ny lovgivning. Den har likevel relevans i dag fordi den legger grunnlaget for fortsatt samarbeid mellom samveldelandene og kronen.
Lata Mangeshkar

Karriere

Da faren til Lata døde i 1942, tok Vinayak Damodar Karnataki vare på henne og familien. Han hjalp henne med sangen og viste henne den rette veien. Det var her Lata startet sin fantastiske karriere.

Familie

Hun har to søstre og to brødre, og alle jobber som vokalister i den indiske filmindustrien, Bollywood.

Priser

Gjennom karrieren har hun vunnet alle slags priser som går an å vinne i India.
Parasybrodiboma

Levevis

Larvene lever inne i død ved, gjerne små kvister av løvtrær.

Utbredelse

Arten lever i Nepal og Sikkim.
Deathwatch

Handling

Filmen utspiller seg på Vestfronten under Første verdenskrig. En avskåret gruppe overlevende britiske soldater inntar en tysk skyttergrav, men vet ikke hvor de befinner seg og får heller ingen forsterkninger. Soldatene angripes, ikke av fiendtlige tropper, men av onde og ubeskrivelige krefter som gir seg utslag både på det fysiske og psykiske plan. De tilkomne soldatene ender, tilsynelatende i likhet med de tyske som var der før, med å drepe hverandre en etter en. De eneste som overlever oppholdet i skyttergraven er soldaten Charlie Shakespeare og en mystisk tysk soldat ved navn Friedrich som britene tok til fange da de kom.
Jihad (navn)

Etymologi

Jihad (arabisk: جهاد) er et arabisk navn med røtter tilbake til før islamsk tid. Navnet betyr «kamp, strev». Navnet har også blitt transkribert som Jahid, Jahad, Jehad og Gehad.
Ferjesambandet Øksfjord–Tverrfjord

Ferjesambandet Øksfjord–Tverrfjord er del av Fv77Fylkesvei 77 i Finnmark og forbinder Tverrfjord ferjekai på vestsida av Øksfjorden og Øksfjord ferjekai på østsida, begge i Loppa kommune. Strekningen drives av Fjord1.
Ferjestrekningen har en lengde på 3,0 km med en overfartstid på 15 minutter, den blir betjent av MF «Åfjord», med 4 - 5 avganger daglig i hver retning om hverdagen. 2014 var årsdøgntrafikken 9 kjøretøy.
Fahraeusia

Utseende

En middelsstor, noe bred, blankt svart praktbille uten påfallende metallisk glans. Hodet er nokså lite og rundet. Pronotum er rundet, dobbelt så bredt som hodet og litt bredere enn dekkvingene. Disse er nokså jevnbrede med brede punktstriper.

Levevis

Som hos de fleste andre praktbiller utvikler larvene seg i død ved.

Utbredelse

Arten er utbredt i Sør-Afrika.
Maksim Kanunnikov

Landslaget

Han debuterte for det russiske landslaget 26. mai 2014 i en vennskapskamp mot Slovakia. Den 2. juni 2014 ble han tatt ut i den russiske troppen til VM i 2014 i Brasil. 
Han ble tatt ut i Russlands tropp til FIFA Confederations Cup 2017 i Russland.
Hans Globke

Bakgrunn

Hans Globke ble født i Düsseldorf som sønn av en handelsmann. Kort tid etter hans fødsel flyttet familien til Aachen. Globke gikk på Kaiser Karl-gymnasiet og fikk Abitur (videregående) i 1916. Deretter tok han militærtjenesten og tilbrakte de siste årene av første verdenskrig ved Vestfronten. Etter krigens slutt studerte han jus og statsvitenskap i Bonn og Köln.

Karriere

Globke gikk i 1922 inn i offentlig tjeneste og meldte seg det samme året inn i det katolske partiet Zentrum. Han tilhørte partiet helt til det ble oppløst i 1933. Globke var fra 1925 stedfortreder for politipresidenten i Aachen. Han ble i 1929 ansatt i Preussens innenriksdepartement som i 1932 ble overført som Weimarrepublikkens riksinnenriksdepartement.
Hans Globke fortsatte i innenriksdepartementet under Det tredje rike. Der deltok han i lovarbeidet med oppløsningen av det prøyssiske statsråd og med den såkalte Gleichschaltung, et system for politisk ensretting i nazistisk retning, og tilsidesettelse av landets demokratiske organer. Sammen med SS-Obergruppenführer Wilhelm Stuckart (1902-1953) skrev Globke også lovkommentarer til raselovene vedtatt i Nürnberg i 1935.
Globke var katolikk og var medlem av det katolske partiet Zentrum. Under andre verdenskrig holdt han kontakt med den militære og kristelige motstandsbevegelse.
Hans tidligere kollega Robert Kempner (1899-1993) som i 1935 hadde utvandret til USA og i 1945 var del av påtalemyndigheten, hevdet overfor militærtribunalet i Nürnberg i 1945 at Globke ikke kunne anklages. Det ble ved avgjørelsen tatt særlig hensyn til Globkes kontakter med motstandsbevegelsen.
Konrad Adenauer ansatte Globke i 1949 som direktør med oppgaven å bygge opp kanslerkontoret i Bonn. I 1953 ble han utnevnt som statssekretær og Adenauers viktigste medarbeider. Globke ble gjerne karakterisert som Adenauers høyre hånd.

Kritikk av Globkes stilling

Utnevningen til statssekretær ble møtt med sterk kritikk fra opposisjonen, SPD. Kritikken forsterket seg i 1956 og det ble påstått at han hadde hatt medansvar for at jøder måtte innføre navnene Israel eller Sarah i passene sine. I 1961 konkluderte statsadvokaten i Hamburg med at Globke ikke hadde hatt kontakt med Adolf Eichmann.
Konrad Adenauer holdt hele tiden fast ved Globke på tross av all kritikk. En av Adenauers kommentarer var at - Man kaster ikke ut det skitne vannet, så lenge man ikke har noe som er rent.
DDR startet i 1963 en rettssak mot Globke i Øst-Berlin. Formålet var åpenbart å skade Vest-Tyskland politisk. DDRs høyesterett dømte Globke in absentia til livsvarig fengsel.
I 1963 ønsket Globke å slå seg ned i Sveits, men ble nektet oppholdstillatelse.
Sollum

Historie

Det gjenstår noen murer fra romersk tid da stedet også fungerte som havn.
Fram til 1911 var stedet underlagt osmanske Sandschak Bengasi, men ble okkupert under den italiensk-tyrkiske krig (1911-1912) av anglo-egyptiske tropper den 22. desember 1911. Etter krigen ble de osmanske provinsene krevd av Italia og annekteringen av Sollum ble gitt til britiskkontrollerte Egypt ved Milner-Scialoja-avtalen med Italia den 6. desember 1925.
Under den første verdenskrig ble byen angrepet av den tyske ubåten «SM U 35» og to britiske kanonbåter ble ødelagt eller skadet. I 1916 ble den opprørske Senussi, en fundamentalistisk libysk politisk-religiøs islamsk orden, avgjørende beseiret ved Sallum av anglo-egyptiske tropper.
Under den andre verdenskrig var stedet en del av krigsskueplassen for ørkenkrigen (1940-1943) hvor de stridende partene var aksemaktene Nazi-Tyskland og fascistiske Italia mot Storbritannia og dets allierte fra samveldet. Aksemaktene benyttet Sallum som landgangsted for videre angrep mot Egypt.
Under den kortvarige libysk-egyptiske krig i 1977 ble Sallum rammet av artilleribeskytning.

Solformørkelse

Den 29. mars 2006 var en total solformørkelse observert i Sallum som tiltrakk seg skuelystne fra hele verden.
Operation Mandrel

Operation Mandrel var en serie på 53 amerikanske prøvesprengninger av atomvåpen, utført i 1969 og 1970. Operasjonen inneholdt en 1.2 megatonn «kalibreringsskudd» med kodenavn Milrow, som ble detonert 3 660 m under jorden ved Amchitka, Alaska, og et 40 kilotonn eksperiment med gasstimulering med kodenavn Rulison, detonert nær Grand Valley, Colorado. Denne operasjonen var etterfølgeren til Operation Bowline, og forgjengeren til Operation Emery.
Gambier

Gambier er en kommune i Fransk Polynesia. Den omfatter Gambierøyene, der Mangareva er største og mest folkerike øy. Folketellingen i 2017 viste et innbyggertall i kommunen på 1 592. De fleste bor på Mangareva. Andre bebodde øyer i kommunen er Akamaru og  Aukena. Den befolkede atollen Marutea Sud i Tuamotuøyene tilhører også kommunen Gambier, likeså den ubebodde atollen Temoe.
Andreas Christian Lützen

Familie og yrke

Han var av frisisk-tysk herkomst som sønn av Nickels Lützen og Sicka Jürgensdatter og ble foreldreløs som liten, så han ble oppfostret hos en eldre søster, som var gift med en bonde. Han deltok i gårdsdriften, men hadde boklige interesser, så en av venn av familien betalte en plass for ham ved lærerseminaret i Skårup ved Svendborg. Deretter ble han huslærer hos en greve. Ifølge datteren Anna Evensens erindringer møtte han noen kamerater fra lærerseminaret på en kro på vei hjem til juleferie. Mest på spøk skal de ha oppfordret ham til å søke en ledig lærerstilling i Tórshavn. Lützen skal også ha søkt, mest på spøk, men fikk stillingen som enelærer ved allmueskolen i Tórshavn og flyttet dit i 1839. Fra etableringen av realskolen og lærerseminaret i Tórshavn underviste han også der. Han ble også organist og klokker i domkirken. Idet den kongelige monopolhandelen på Færøyene ble avskaffet i 1856, var Lützen blant de første som fikk handelsbrev.
Etter kort tid i Tórshavn giftet seg med den færøyske sjømannsdatteren Eva Margrethe Frederikke Jacobsdatter, kalt Eva Margretha í Baianstovu. De fikk åtte barn og ble stamforeldre til den innflytelsesrike Lützen-slekten på Færøyene. Blant deres barn var kjøpmennene Nickels og Jacob Lützen, sogneprest Edvard Lützen samt byfogdfullmektig og lagtingsmann Lütje Lützen. Jacob Lützen var gift med en datter av kjøpmann Martin Christian Restorff, så A.C. Lützen ble farfar til kjøpmann og borgermester Valdemar Lützen. Grafiker Elinborg Lützen samt havnefogd og lagtingsmann Hans Lützen var A.C. Lützens oldebarn. A.C. Lützens datter Anna var gift med prost Jens Christian Evensen, så han ble morfar til prost Andreas Christian Evensen.

Politisk arbeid

Lützen var innvalgt på det færøyske Lagtinget fra Suðurstreymoy 1855–1865 og 1867–1874. Hans politiske syn har blitt beskrevet som «frilynt». Sammen med Enok Bærentsen og Hans David Matras var han en førende opposisjonell til Carl Emil Dahlerup, den egenrådige amtmannen på Færøyene, og tilhørte det flertallet som i 1860 fikk Dahlerup avsatt. I 1863 ble Lützen oppnevnt av Lagtinget til medlem av det danske Landstinget, på bekostning av Dahlerup og i konkurranse mot den mer konservative H.C. Müller, men frasa seg mandatet året etter.
Ved innføringen av det kommunale selvstyret i Tórshavn i 1866 ble Lützen medlem av borgerrepresentasjonen, hvor han også ble den første formannen. Den meget kongetro Lützen, som formann i borgerrepresentasjonen, skulle tale under kong Christian IXs besøk i Tórshavn i 1874. Datteren Anna Evensen mintes at faren var svært nervøs og beveget mens han talte, og stemmen ble svakere og svakere. Kongen tok Lützen i hånden og takket ham for en vakker tale, hvorpå Lützen segnet om og døde av hjertesvikt. Kongen var svært beveget over Lützens død, og betalte enken, som ikke var berettiget noen pensjon, et fast årlig beløp av sine egne midler så lenge hun levde.
Bøying (mekanikk)

Bøying er et uttrykk fra mekanikken som angir nedbøyning eller krumming av kontruksjonslemeneter eller lignende. I mekanikken måles bøying utifra påført bøyemoment(kN) og opptredende bøyespenninger med betegnelsen (N/mm²). Motstand mot bøying basert på tverrsnittets geometri kan også måles, dette er kalt motstandsmoment.
Det undervises i bøyning til kommende bygg- og maskiningeniører, og hører til faget mekanikk/statikk/konstruksjonsteknikk.
James Tavernier

Karriere

Tavernier ble en del av Leeds Uniteds ungdomssystem i en alder av ni, og spilte for Leeds i seks sesonger før han flyttet til Newcastle United. Han debuterte på reservelaget i 2008, og 22. september 2009 debuterte han for førstelaget i en ligacupkamp mot Peterborough United.
Hans første kamp fra start for Newcastle kom i en annen ligacupkamp, 25. august 2010, mot Accrington Stanley, som Newcastle vant 3–2.
7. januar 2011 ble Tavernier lånt ut til Gateshead i Conference National på et korttidslån, sammen med lagkamerat Jóan Símun Edmundsson. Dagen etter debuterte Tavernier for Gateshead, i 2–2-kampen mot Kidderminster Harriers. 8. februar ble Taverniers låneopphold i Gateshead forlenget frem til 9. april. Etter en rekke imponerende kamper i Gateshead-drakten, sa Gatesheads manager, Ian Bogie, at han var sikker på at Tavernier hadde en stor fotballfremtid foran seg. Selv om låneavtalen egentlig strakk seg til 9. april, ble Tavernier tilbakekalt av Newcastle 24. mars på grunn av suspensjons- og skadeproblemer i forsvar.
28. juni 2014 signerte Tavernier for Wigan Athletic.
Sjødyr

Sjødyr eller havdyr er per definisjon alle marine dyr som lever neddykket i havet og har oksygenopptaket over gjeller. Dette inkluderer for eksempel fisk, krepsdyr og andre skalldyr som muslinger og kråkeboller med mer, og bløtdyr som blekkspruter, sjøstjerner, sjøpølser og maneter med mer. Sjøpattedyr og sjøfugler regnes normalt ikke med til de ordinære sjødyra, fordi disse har lunger som henter oksygenet fra luften over havoverflaten.
Sjødyr er en viktig matressurs for menneskeheten, som utnytter den gjennom både regulært fiske og sanking i fjæra. I senere tiår har imidlertid mange av ressursene i havet blitt overbeskattet, slik at strenge reguleringer har vært nødvendig. I dag har derfor nasjoner med egne kyststriper (såkalte kyststater) typisk strengt regulerte økonomiske soner (som typisk strekker seg 200 nautiske mil ut fra kysten) og strenge kvotereguleringer for ressursene i havet innenfor sonen. Disse sonene var til å begynne med gjerne langt mer begrenset og ble ofte kalt ei fiskerisone. Hensikten med sonene er gjerne todelt. Den skal både beskytte landets kommersielle fiskeriinteresser og fiskens yngelplasser. Økonomiske soner beskytter imidlertid også kyststatenes andre interesser, som de geologiske.
Melodi Grand Prix 1990

Sendingen

Som året før droppet NRK en åpen konkurranse, men inviterte i stedet musikkbransjen til å sende inn bidrag og artister. 96 låter kom inn, og ti av dem ble tatt ut til finalen. Utvelgelsesjuryen besto av Leif Erik Forberg, Stig Holmer, Jon Ola Sand, Odd Arvid Strømstad og Pål Veiglum. 
Finalen ble arrangert lørdag 24. mars 1990 på nyoppussede Hotel Royal Christiania i Oslo. Leif Erik Forberg var programleder, og melodiene ble akkompagnert av et husorkester under ledelse av Pete Knutsen.
Flere kjente ansikter stilte til start, blant annet Ketil Stokkan, Rune Rudberg, Tor Endresen og Jahn Teigen. Sistnevnte overrasket alle med å ha Carola og eks-kona Anita Skorgan som korister til sin «Smil».
I første runde stemte sju jurygrupper på alle bidragene og leste opp hvilke fem bidrag de ville ha videre til superfinalen i tilfeldig rekkefølge. Plassering og poengsummer ble ikke offentliggjort. De fem beste gikk videre til superfinalen, der startrekkefølgen ble avgjort ved at artistene trakk lodd. Startrekkefølgen i superfinalen var melodi B, G, A, I og J.
Etter en rask avstemning vant Ketil Stokkan sin andre seier i Melodi Grand Prix. Han fikk en pengepremie på 50 000 kroner for seieren og representerte Norge i den internasjonale finalen i Zagreb 5. mai.

Hendelser

Som året før droppet NRK en åpen konkurranse, men inviterte i stedet NOPA, musikkforleggere og plateselskaper til å sende inn bidrag og artister. Responsen var mager, og flere bransjefolk gikk ut mot ordningen og mente Melodi Grand Prix var «uten troverdighet» og «for kjedelig». Til slutt kom 96 låter inn, og ti av dem ble tatt ut til finalen. Utvelgelsesjuryen besto av programlederen Leif Erik Forberg, Stig Holmer fra NRK Radio, Jon Ola Sand, Odd Arvid Strømstad og Pål Veiglum som var regissør for sendingen. 
NRK hadde også store problemer med å få tak i artister til konkurransen dette året. Blant annet avslo Karoline Krüger og Sigvart Dagsland tilbudet om å framføre «Østenfor sol». «Feilen er at de fleste stiller med Grand Prix-musikk, ikke popmusikk. Da blir det lett en begravelse for artistens fremtidige karriere.» sa Petter Singsaas i PolyGram.
Det ble også reist kritikk mot NRK for at de valgte å holde finalen på et hotell. Det var plass til 500 publikummere, og de måtte kjøpe middag og showbillett for å få adgang. Under sendingen kunne tv-seere tydelig høre prating og klirring i bestikk, asjetter og glass fra hotellets gjester. Servitørene gikk også mellom bordene og skygget for kameraene og scenen flere ganger underveis. NRK forklarte valget med plassmangel på NRK Marienlyst, og at en ønsket å skape en «Las Vegas-stemning».
Den store slageren dette året ble Tor Endresens «Café le swing», og sangen la grunnlaget for Endresens nasjonale gjennombrudd. Låten lå flere uker på Norsktoppen. Han vant også prisen Best på Norsktoppen for «Radio Luxembourg» som han deltok med i Melodi Grand Prix 1992. I januar 1993 ble han også kåret til tidenes norsktopp-artist.
Den norske finalen ble sett av 75 prosent av alle nordmenn over 15 år, ifølge en telefonundersøkelse utført for VG.
Kolbjørnshus bru

Kolbjørnshus bru er ei vegbru på fylkesvei 245 i Nordre Land i Oppland. Brua krysser Etna.
Brua er ei fagverksbru, fritt opplagt med buet overgurt, vertikale bærevegger og underliggende brudekke.
Brua ble bygget i 1937. Total lengde er 98,33 meter. Den har tre spenn, hvorav det lengste er 60 meter.